SARS-CoV-2

El coronavirus-2 del síndrome respiratoriu agudu grave (SARS-CoV-2) ye un coronavirus causante de la enfermedá por coronavirus (COVID-19). Primeramente, el virus foi llamáu 2019-nCoV (del inglés 2019-novel coronavirus). Foi descubiertu y aislláu per primer vegada en Wuhan, China, tres provocar la epidemia de COVID-19.

El xenoma del virus ta formáu por una sola cadena d'ARN, polo que se clasifica como ARN monocatenariu positivu. La so secuencia xenética aisllóse dende una muestra d'un paciente afectáu por neumonía na ciudá china de Wuhan.  Foi detectáu per primer vegada n'avientu de 2019. Nun se conoz el mecanismu exautu de tresmisión, pero se cree que pue producise'l contaxu d'una persona a otra per aciu de les gotes de saliva espulsaes al traviés de la tos y l'estorníu. Pue provocar enfermedá respiratoria aguda y neumonía grave n'humanos.

Anguaño, nun hai nengún tratamientu específicu aprobáu oficialmente, pero pueden utilizase los antivirales esistentes. Como midíes preventives encamentóse llavase frecuentemente les manes y evitar el contactu cercanu con persones afectaes.

El 30 de xineru de 2020, el Comité d'Emerxencies del Reglamentu Sanitariu Internacional de la Organización Mundial de la Salú (OMS) declaró una emerxencia de salú internacional por SARS-CoV-2.

 Referencies 

 Enllaces esternos 
 Wuhan Coronavirus (2019-nCoV) Global Cases (by Johns Hopkins CSSE) Siguimientu en tiempu real de la evolución del Coronavirus de Wuhan al traviés d'un mapa interactivu. 

Categoría:Coronaviridae